ไทยติด “โควิด” เพิ่ม 5 ราย มาจากต่างประเทศ ดันยอดป่วยสะสม 3,402 คน
"ศบค" เผยไทยติด “โควิด” เพิ่ม 5 ราย มาจากต่างประเทศ ดันยอดป่วยสะสม 3,402 คน 
"ศบค" เผยไทยติด “โควิด” เพิ่ม 5 ราย มาจากต่างประเทศ ดันยอดป่วยสะสม 3,402 คน
25 ส.ค. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 25 ส.ค.63 เมื่อเวลา 11.00 น. ระบุว่า พบผู้ป่วยยืนยันติดเชื้อรายใหม่ 5 ราย เป็นผู้ที่เดินทางมาจากต่างประเทศ และเข้าพักในสถานที่เฝ้าระวังที่รัฐจัดให้ (State Quarantine)
ทั้งนี้ ทำให้ยอดผู้ป่วยยืนยันสะสมเพิ่มขึ้นเป็น 3,402 ราย เป็นผู้ป่วยในประเทศ 2,444 ราย และผู้ป่วยที่พบใน State Quarantine จำนวน 465 ราย รักษาหายเพิ่ม 7 ราย รักษาหายแล้ว 3,229 ราย ยังรักษาตัวอยู่ในโรงพยาบาล 115 ราย ไม่มีผู้เสียชีวิตเพิ่ม ยอดผู้เสียชีวิตสะสมยังคงอยู่ที่ 58 ราย
สำหรับผู้ติดเชื้อรายใหม่ เป็นผู้ที่เดินทางมาจากโอมาน 1 ราย เป็นหญิงไทย อายุ 26 ปี อาชีพธุรกิจส่วนตัว ถึงไทยวันที่ 17 ส.ค. เที่ยวบินเดียวกับผู้ป่วยยืนยันก่อนหน้า 3 ราย เข้าพัก State Quarantine ใน จ.ชลบุรี และตรวจหาเชื้อครั้งที่ 2 ในวันที่ 23 ส.ค. ผลตรวจพบเชื้อ โดยไม่มีอาการ
รายที่ 2 เดินทางมาจากตุรกี เป็นหญิงไทย อายุ 47 ปี อาชีพพนักงานสปา ถึงไทยวันที่ 19 ส.ค. เข้าพัก State Quarantine ในกรุงเทพมหานคร และตรวจหาเชื้อครั้งที่ 2 ในวันที่ 23 ส.ค. ผลตรวจพบเชื้อ โดยไม่มีอาการ
รายที่ 3 และ 4 มาจากอินโดนีเซีย เป็นนักศึกษาชายไทย อายุ 27 ปี และหญิงไทย อายุ 20 ปี ถึงไทยวันที่ 20 ส.ค. เข้าพัก State Quarantine ใน จ.ชลบุรี และตรวจหาเชื้อครั้งที่ ในวันที่ 23 ส.ค. ผลตรวจพบเชื้อ ทั้งสองรายไม่มีอาการ
และรายที่ 5 มาจากสหรัฐอเมริกา เป็นชายไทย อายุ 46 ปี อาชีพรับจ้าง ถึงไทยวันที่ 23 ส.ค. โดยผ่านการคัดกรอง ณ ด่านควบคุมโรค พบว่าให้ประวัติเคยป่วยเป็นโควิด-19 จึงตรวจหาเชื้อในวันที่ 23 ส.ค. ผลตรวจพบเชื้อ ไม่มีอาการ